กรมอุตุนิยมวิทยา คาดการณ์พายุโซนร้อนนัลแก ไม่ส่งผลกระทบโดยตรงกับประเทศไทย
กรมอุตุนิยมวิทยาเผยแพร่ ประกาศกรมอุตุนิยมวิทยา เรื่อง พายุ "นัลแก" ฉบับที่ 2 ระบุว่า เมื่อเวลา 04.00 น. วันนี้(31 ต.ค. 65) พายุโซนร้อนกำลังแรง "นัลแก" บริเวณทะเลจีนใต้ตอนบน โดยมีศูนย์กลางอยู่ที่ละติจูด 16.1 องศาเหนือ ลองจิจูด 116.8 องศาตะวันออก ความเร็วลมสูงสุดใกลัศูนย์กลางประมาณ 80 กิโลเมตรต่อชั่วโมง กำลังเคลื่อนตัวทางทิศตะวันตกอย่างช้าๆ พายุนี้มีแนวโน้มจะเคลื่อนเข้าใกล้ชายฝั่งมณฑลกวางตุ้ง  ประเทศจีนในช่วงวันที่ 2-3 พฤศจิกายน 2565 นี้ ขณะที่บริเวณความกดอากาศสูงหรือมวลอากาศเย็นกำลังปานกลางอีกระลอกหนึ่งจากประเทศจีนจะแผ่เสริมลงมาปกคลุมประเทศไทยตอนบนและทะเลจีนใต้ในช่วงวันที่ 2-5 พฤศจิกายน 2565 ลักษณะเช่นนี้จะทำให้พายุอ่อนกำลังลงอย่างรวดเร็ว โดยพายุนี้ไม่ส่งผลกระทบโดยตรงต่อประเทศไทย  ขอให้ประชาชนติดตามประกาศจากกรมอุตุนิยมวิทยาอย่างใกล้ชิด